Document ID: /roh_data/filtered/fineweb-2-filterrobots_roh.jsonl.gz/64720

Grosser Rat
Cussegl grond
Gran Consiglio
Actualmain èn las vischnancas grischunas occupadas da realisar la lescha davart la planisaziun dal territori 1 (LPT 1) sin plaun communal. Per la gronda maioritad da las vischnancas vul quai dir en emprima lingia ch'ellas ston dezonar terren da construcziun. Questas lavurs han chaschunà dus effects en las vischnancas ch'èn pertutgadas da dezonaziuns. D'ina vart ha quai motivà proprietarias e proprietaris da bains immobigliars da tschertgar cumpraders per lur bains immobigliars e da l'autra è la malsegirezza gronda tar interessents da cumpra potenzials. I n'è betg cler, sch'in project da construcziun sin in tal bain immobigliar survegn insumma ina permissiun da construcziun u sch'il project da construcziun stat en conflict cun la planisaziun futura. Pia è resultada da quai ina situaziun da bloccada che impedescha il svilup en questas vischnancas. Questa situaziun na po betg vegnir schliada fin che las lavurs en connex cun la LPT 1 n'èn betg terminadas.
Per betg bloccar, mabain per promover il svilup en las vischnancas pertutgadas da dezonaziuns, ston pia vegnir introducids novs instruments: En il futur duai in'autoritad communala avair la pussaivladad d'enzonar tscherts bains immobigliars en moda flexibla e senza lungas proceduras, sch'i dat per quels in interessent cun in giavisch da construcziun concret, che inoltrescha la dumonda da construcziun e che cumenza cun las lavurs da construcziun entaifer in termin adequat. Soluziuns da quest gener dovri en spezial per bains immobigliars ch'èn attribuids actualmain a la zona da construcziun e ch'èn rendids accessibels – e che han pia gia fatg tras la procedura ordinaria da la revisiun da la planisaziun locala – ma che vegnan dezonads u allontanads da la zona da construcziun en il rom da la realisaziun da la LPT 1. In'enzonaziun resp. la creaziun simpla, nuncumplitgada e svelta da basas da la planisaziun dal territori sto vegnir stgaffida en spezial er per projects specifics concrets. En il cas ideal po la suprastanza communala decider definitivamain en chaussa.
La regenza vegn incumbensada da preschentar al cussegl grond propostas da soluziuns efficazias per la problematica menziunada qua survart.
Cuira, ils 4 da december 2019
Derungs, Crameri, Buchli-Mannhart, Alig, Berweger, Brandenburger, Brunold, Cavegn, Clalüna, Della Cà, Deplazes (Rabius), Ellemunter, Epp, Flütsch, Giacomelli, Grass, Hartmann-Conrad, Hefti, Hitz-Rusch, Hohl, Holzinger-Loretz, Jochum, Kasper, Loi, Niggli (Samedan), Papa, Paterlini, Sax, Schutz, Thomann-Frank, Tomaschett (Breil), Ulber, Tschudi
La Regenza vegn incumbensada da suttametter al Cussegl grond propostas da soluziun per che las vischnancas possian enzonar en l'avegnir en moda flexibla e senza lungas proceduras bains immobigliars che sa chattan actualmain anc en la zona da construcziun, ch'èn rendids accessibels e che ston ussa vegnir dezonads pervia da l'ultima revisiun parziala da la Lescha federala davart la planisaziun dal territori (LPT1) resp. dal nov Plan directiv chantunal "Abitadi" (PDChant-A) dal mars 2018. I sa tracta pia da la procedura da reenzonaziun da terren che sto vegnir dezonà ils proxims onns en differentas vischnancas pervia da la LPT1. En quest connex duai la procedura da reenzonaziun flexibla e simplifitgada che vegn pretendida valair en spezial per bains immobigliars, per ils quals "i dat (...) in interessent cun in giavisch da construcziun concret".
L'intent da las reenzonaziuns flexiblas è quel che las vischnancas duain survegnir la cumpetenza da concluder enzonaziuns en il cas singul, sch'i s'annunzia in interesssent cun giavischs da construcziun concrets a curta vista per in tschert bain immobigliar. Talas enzonaziuns singulas successivas che sa drizzan tenor ils basegns da bajegiar persunals cuntradin però al dretg federal. Quel pretenda ch'ina planisaziun d'utilisaziun stoppia valair da princip per ina perioda da planisaziun da var 15 onns e che l'eruida dal basegn da novas zonas da construcziun sa stoppia drizzar tenor il basegn surordinà da tut la vischnanca. Per cumprovas dal basegn successivas en quel senn ch'in nov bain immobigliar dastga vegnir enzonà quasi automaticamain, sch'in bain immobigliar surbajegiabel è vegnì surbajegià, per pudair disponer da tut temp d'ina reserva stabila, na porscha il dretg federal, numnadamain l'art. 15 da la Lescha federala davart la planisaziun dal territori (Lescha davart la planisaziun dal territori, LPT; CS 700), nagina basa. Quai vala er, sch'ils bains immobigliars vegnissan attribuids – en il rom da las proximas planisaziuns da dezonaziun che ston vegnir fatgas pervia da la LPT1 – a la zona per l'utilisaziun futura da construcziun tenor l'art. 40 da la Lescha davart la planisaziun dal territori per il chantun Grischun (LPTGR; DG 801.100) empè da a la zona d'agricultura, perquai che la zona per l'utilisaziun futura da construcziun appartegna er a las zonas betg surbajegiablas.
Tenor quai ch'è vegnì ditg pon pia enzonaziuns vegnir concludidas da princip mo en il rom d'ina examinaziun generala da las zonas da construcziun sa basond sin in'analisa dal basegn da tut las vischnancas u schizunt da la regiun e suenter ch'ina perioda da planisaziun è scadida. Per talas revisiuns generalas cumplessivas da la planisaziun d'utilisaziun vegn en dumonda mo la procedura dal plan d'utilisaziun ordinaria tenor ils art. 47 ss. LPTGR. Ina procedura simplifitgada cun ina cumpetenza d'enzonaziun definitiva da la suprastanza communala, sco che quai vegn intimà supplementarmain – ultra da la flexibilisaziun – en l'incumbensa qua avant maun, na fiss giustifitgabla resguardond la cumpetenza creschida istoricamain dal suveran en dumondas da la planisaziun locala. Abstrahà da quai scursaniss ina spustada da la cumpetenza dal suveran sin la suprastanza communala la procedura tuttavia mo marginalmain. Ils elements ed ils facturs che dovran lur temp (sco l'elavuraziun da las basas e da la cumprova dal basegn sco er il percurrer la procedura d'examinaziun preliminara, da cooperaziun, d'approvaziun e da recurs) resultan en mintga cas.
Dal rest stoi vegnir renvià al fatg ch'il focus tenor LPT1 è drizzà cleramain sin ina concentraziun vers anen cun azonaziuns u cun midadas da zona e cun mobilisaziun da terren da construcziun. Enzonaziuns da zonas d'edifizis d'abitar vegnan pervia da quai a furmar plitgunsch las excepziuns en il futur. Perquai che la concentraziun architectonica vers anen en vischnancas ruralas cun lur structuras cumpactas creschidas istoricamain è mintgatant in zic pli difficila da realisar, ha la Regenza empermess en il PDChant-A ina realisaziun cun buna mesira en quai che reguarda la dimensiun da las dezonaziuns che ston vegnir fatgas. Uschia dastga mintga vischnanca resp. fracziun mantegnair in tschert dumber da plazzas da construcziun sur il basegn calculatoric ora. Sche las vischnancas, sco ch'il PDChant-A pretenda dad ellas, procuran supplementarmain per la mobilisaziun necessaria da questas reservas, duessi per regla esser pussaivel er per persunas che sa tiran natiers da nov, da realisar lur intents da bajegiar er senza novas enzonaziuns, er sche quai n'è forsa betg gist al lieu giavischà. Quai na pon dal rest er betg bleras persunas che arrivan da nov en ils territoris urbans e suburbans pli dinamics.
Sa basond sin questas explicaziuns propona la Regenza al Cussegl grond da refusar questa incumbensa.
20 da schaner 2020